На основу Решења стечајног судије Привредног суда у Чачку, Ст.бр.30/2019 од 24.02.2020. године, а у складу са чланoвима 131., 132. и 133. Закона о стечају („*Службени гласник Републике Србије“, број 104/2009, 99/2011 - др. закон, 71/2012 - одлука УС, 83/2014, 113/2017 и 44/2018*), Националним стандардом број 5 – Национални стандард о начину и поступку уновчења имовине стечајног („*Службени гласник Републике Србије“, број 62/2018*), Агенција за лиценцирање стечајних управника као стечајни управник стечајног дужника:

**Холдинг компанија „ЈУГОПРЕВОЗ“ ДОО Чачак у стечају,**

**ул. Ломина 67, матични број: 07167288**

**ОГЛАШАВА**

**Другу продају непокретне имовине стечајног дужника груписане у једну имовинску целину, методом јавног надметања, и то:**

|  |  |  |
| --- | --- | --- |
| **Предмет продаје**  | **Почетна цена (дин.)** | **Депозит (дин.)** |
| ***Целина 1 Простор на аутобуској станици у Чачку и гаражно место, и то:******-* део објекта Аутобуска станица – објекат бр. 3, први спрат, број посебног дела бр. 14** – Пословни простор – девет и више просторија за које није утврђена делатност,површине 584 м², који се налази у Чачку, на катастарској парцели бр. 956/1, уписан у лист непокретности број 1106 КО Чачак, а који је уписан као мештовита својина стечајног дужника са обимом удела 1/1. Објекат је изграђен на кат. парцели 596/1 КО Чачак која је у јавној својини Републике Србије са уписаним правом коришћења у корист стечајног дужника;**- једно гаражно место површине 17,5 м² у објекту бр. 6 на КП 1078.** Катастарска парцела 1078 уписана је у лист непокретности број 8502 КО Чачак, а гаражно место представља део објекта бр. 6 и представља ванкњижну својину стечајног дужника, јер није уписано у лист непокретности и налази се у објекту изграђеном без грађевинске дозволе. | **7.616.830,00** | **7.616.830,00** |

Право на учешће у поступку продаје имају сва правна и физичка лица која:

1. Након преузимања предрачуна **изврше уплату ради откупа продајне документације у износу од 100.000,00 динара*.*** Захтев за доставу предрачуна мора се упутити поверенику стечајног управника путем maila: neskovicmilic@mts.rs. Предрачун се мора преузети на адреси канцеларије повереника стечајног управника у ул. Кирила Савића бр. 22,сваког радног дана у периоду од 8.00 до 15.00 часова, уз обавезну претходну најаву поверенику стечајног управника. Рок за откуп и преузимање продајне документације је **03.06.2021. године;**
2. уплате **депозит** на текући рачун стечајног дужника број: 325-9500700046500-84 који се води код Војвођанске банке АД Нови Сад, или положе неопозиву првокласну банкарску гаранцију наплативу на први позив, најкасније **до 07.06.2021. године.**  У случају да се као депозит положи првокласна банкарска гаранција, оригинал исте се ради провере мора доставити **искључиво лично** Служби финансија Агенције за лиценцирање стечајних управника, Београд, Теразије бр. 23, III спрат**, најкасније до 07.06.2021. године до 15.00 часова** по београдском времену.Банкарска гаранција мора имати рок важења до **16.08.2021. године**. У обзир ће се узети само банкарске гаранције које пристигну на назначену адресу у назначено време.
3. потпишу изјаву о губитку права на повраћај депозита и сагласност да ће банкарска гаранција бити наплаћена. Изјава и сагласност чини саставни део продајне документације;
4. се региструју као учесници на јавном надметању

Имовина Стечајног дужника се купује у виђеном стању а може се разгледати након откупа продајне документације, сваким радним даном од 8.00 до 17.00 часова, а најкасније до **07.06.2021.** године (уз претходну најаву поверенику стечајног управника).

Након уплате депозита а најкасније до **09.06.2021. године**, потенцијални купци, ради правовремене евиденције, морају предати поверенику Агенције за лиценцирање стечајних управника попуњен образац пријаве за учешће на јавном надметању, доказ о уплати депозита или копију банкарске гаранције потписаном сагласношћу да ће банкарска гаранција бити наплаћена, потписану изјаву о губитку права на повраћај депозита, извод из регистра привредних субјеката и ОП образац (ако се као потенцијални купац пријављује правно лице), овлашћење за заступање, уколико на јавном надметању не присуствује потенцијални купац лично (за физичка лица) или законски заступник (за правна лица).

**Јавно надметање одржаће се дана 14.06.2021. године у 11:00 часова на адреси: Агенција за лиценцирање стечајних управника – Центар за стечај, Теразије бр. 23, Београд, III спрат сала 301 - „Симпо сала“. Регистрација учесника почиње два сата пре почетка јавног надметања, а завршава се 10 минута пре почетка јавног надметања, односно у периоду од 9:00 до 10:50 часова, на истој адреси.**

Стечајни управник спроводи јавно надметање тако што:

1) региструје лица која имају право учешћа на јавном надметању;

2) отвара јавно надметање упознајући учеснике са правилима надметања;

3) оглашава имовину која се нуди на продају и оглашава почетну цену;

4) позива учеснике да прихвате почетну цену и сваку наредну цену према унапред предвиђеном увећању цене, при чему такво увећање цене не може бити веће од 5% процењене вредности предмета продаје;

5) одржава ред на јавном надметању;

6) проглашава купца;

7) потписује записник, у који уноси све евентуалне примедбе регистрованих учесника у јавном надметању на поступак спровођења тог јавног надметања, а у случају детаљнијих примедаба уноси кратак садржај примедаба и позива учесника који улаже примедбе да исте достави стечајном управнику и суду у форми поднеска.

Јавно надметање је завршено када ни после трећег позива није истакнута понуда на увећану цену, а купцем се проглашава учесник који је први понудио највишу цену (осим у случају када је највиша постигнута цена мања од 50% процењене вредности предмета продаје).

Ако нико од учесника не прихвати почетну цену, као и уколико је највиша постигнута цена на јавном надметању мања од 50% процењене вредности продаје, а одбор поверилаца, разлучни, односно заложни поверилац у складу са чланом 136 в Закона о стечају ту цену не прихвати, јавно надметање се проглашава неуспешним.

Уколико одбор поверилаца, разлучни, односно заложни поверилац у року од 15 дана од дана пријема захтева стечајном управнику не доставе одобрење у складу са чланом 136 в Закона, стечајни управник ће прогласити јавно надметање неуспешним.

У случају да на јавном надметању победи Купац који је депозит обезбедио банкарском гаранцијом, исти мора уплатити износ депозита на рачун стечајног дужника у року од **два радна дана** од дана јавног надметања, односно од пријема обавештења да је проглашен за купца у случају да је постигнута цена мања од 50% процењене вредности предмета продаје, а пре потписивања купопродајног уговора, након чега ће му бити враћена гаранција.

Купопродајни уговор се потписује у року **од 5 радних дана** од потписивања записника са јавног надметања којим је учесник проглашен за купца, односно у року од 5 радних дана од пријема обавештења којим се учесник на јавном надметању проглашава за купца у складу са Законом о стечају и Националним стандардом број 5 – Национални стандард о начину и поступку уновчења имовине стечајног дужника. Проглашени Купац је дужан да уплати преостали износ купопродајне цене у року од **8 дана** од дана потписивања купопродајног уговора. Ако проглашени купац не закључи купопродајни уговор, или не уплати купопродајну цену у прописаним роковима и по прописаној процедури, губи право на повраћај депозита, а за купца се проглашава други најбољи понуђач. Други најбољи понуђач има иста права и обавезе као проглашени купац. У случају да је други најбољи понуђач на јавном надметању депозит обезбедио банкарском гаранцијом, након одустајања проглашеног купца, исти мора уплатити износ депозита на рачун стечајног дужника у року од два радна дана од пријема обавештења којим се проглашава за купца, након чега ће му бити враћена гаранција. У конкретном случају, купопродајни уговор потписује се у року од 5 радних дана од пријема обавештења којим се други најбољи понуђач проглашава за купца.

Учесницима који на јавном надметању нису стекли статус купца или другог најбољег понуђача, **депозит (гаранција) се враћа у року од 8 дана** од дана јавног надметања. Уплатилац депозита губи право на повраћај депозита у складу са Изјавом о губитку права на повраћај депозита.

Порезе и трошкове који произлазе из закљученог купопродајног уговора у целости сноси купац.

Oвлашћено лице стечајног управника: Повереник Милић Нешковић, контакт телефон:

063/285-617, е-mail neskovicmilic@mts.rs.

***Напомена:***

*Није дозвољено достављање оригинала банкарске гаранције вршити пошиљком (обичном или препорученом), путем факса, е-mail-a или на други начин, осим на начин прописан у тачки 2. услова за стицање права за учешће у поступку продаје из овог огласа.*

*Стечајни управник напомиње да ће у складу са епидемиолошким мерама учесницима пре јавног надметања бити мерена телесна температура, те да су учесници дужни да се у току регистрације и јавног надметања придржавају свих епидемиолошких мера прописаних одлукама Кризног штаба Владе Републике Србије.*